OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Súhrn výsledkov Komisie v oblasti riadenia za rok 2013 /* COM/2014/0342 final - 2014/ () */





1. zhrnutie Komisia prijatím tejto súhrnnej správy, ktorá vychádza z uistení a výhrad zaznamenaných generálnymi riaditeľmi a vedúcimi útvarov v ich výročných správach o činnosti, prijíma všeobecnú politickú zodpovednosť za hospodárenie s rozpočtom EÚ. Pokiaľ ide o oblasť priameho hospodárenia s prostriedkami EÚ, Komisia sa domnieva, že na dosiahnutie zníženia miery chybovosti boli kľúčové posilnené systémy vnútornej kontroly a skutočné zjednodušenie pravidiel oprávnenosti a ďalších pravidiel. Podrobnejšie kontroly sú však nákladné a Komisia sa domnieva, že ďalšie kontroly by sa mali vykonávať len v prípadoch, keď možno preukázať, že možné prínosy prevažujú náklady Komisie a príjemcov. Komisia na vyriešenie určitých problémov v oblasti zdieľaného hospodárenia zaujíma jasné stanovisko k viacerým otázkam: - orgány členských štátov by mali maximálne využívať všetky dostupné nástroje na zamedzenie chybám a účinne si plniť svoje povinnosti a záväzky týkajúce sa všetkých programov v zdieľanom hospodárení, aby chránili rozpočet EÚ. Mali by odstrániť zvyšné nedostatky vo svojich systémoch riadenia a kontrol. Komisia bude naďalej poskytovať užitočné kontrolné ukazovatele a štatistické údaje, ktoré uľahčujú dôkladnú analýzu hospodárenia členských štátov s prostriedkami, - Komisia v náležitých prípadoch zintenzívni svoj rámec a stratégiu auditu s cieľom identifikovať zvyšné nedostatky v systémoch členských štátov, najmä nedostatky s najvyššími rizikovými profilmi, pokiaľ ide o vykonávanie programov EÚ, - Komisia bude naďalej uplatňovať pravidlá týkajúce sa pozastavenia a prerušenia platieb v prípade výskytu vážnych nedostatkov. V prípade potreby využije nový mechanizmus na pozastavenie poľnohospodárskych platieb ako nový nástroj ex ante na ochranu rozpočtu EÚ pred nedostatkami systémov kontrol členských štátov, - Komisia predpisuje členským štátom, ktoré nemajú spoľahlivé systémy, finančné opravy. Nástroj čistých finančných opráv využije vždy, keď budú splnené podmienky stanovené v novom právnom rámci. Finančný rozsah výhrad generálnych riaditeľov sa v porovnaní s rokom 2012 zväčšil. Je to dôsledok zvýšeného úsilia (z hľadiska prostriedkov i metodiky) o presnejšie posúdenie súm v riziku a zvyškovej chybovosti. Určite to nie je spôsobené zhoršením finančného hospodárenia jednotlivými útvarmi. Keďže programy a systémy kontrol sú viacročné, skutočný účinok nedostatkov systémov dohľadu a kontrol, ako aj hospodárenia s rozpočtom EÚ možno posúdiť jedine po zohľadnení finančného vplyvu nápravných opatrení v nasledujúcich vykazovaných rokoch. Komisia v tejto správe skúma hlavné výsledky zlepšenia systému merania výkonnosti a systému podávania správ. Opakuje svoje pevné odhodlanie ďalej posilňovať tieto systémy. S cieľom udržať svoje štruktúry podávania správ čo možno najjednoduchšie, vydáva Komisia útvarom viacero konkrétnych pokynov: – pokiaľ ide o rôzne prehľadové správy, akými sú hodnotiaca správa a súhrnná správa, ústredné útvary by mali urobiť to, čo je potrebné na zamedzenie prelínaniu sa, – pokiaľ ide o jednotlivé výročné správy o činnosti: v 1. časti by mal byť pravdivo a verne predstavený stav politických výsledkov. Najlepšie sa to dosiahne v rovnakom formáte, ako je formát plánovacích dokumentov. Vyhlásenie hospodáriaceho subjektu by malo byť zamerané na hospodárenie a finančné záležitosti. 2. 1 Reťazec zodpovednosti a podávanie správ o hospodárení V článku 317 Zmluvy o fungovaní Európskej únie (ZFEÚ) sa Európskej komisii udeľuje zodpovednosť za plnenie rozpočtu EÚ v medziach dostupných rozpočtových prostriedkov a podľa zásad riadneho finančného hospodárenia. Od členských štátov sa vyžaduje, aby spolupracovali s Komisiou na zabezpečení využívania rozpočtových prostriedkov v súlade s týmito zásadami. Kolégium Komisárov deleguje operačné plnenie politických a riadiacich cieľov na generálnych riaditeľov a vedúcich útvarov, ktorí (ako „povoľujúci úradníci vymenovaní delegovaním“) dostávajú prostriedky na činnosť. Táto decentralizovaná organizácia riadenia sa vyznačuje jasným vymedzením povinností jednotlivých subjektov. Povoľujúci úradníci vymenovaní delegovaním majú plnú právomoc na zriadenie najvhodnejšieho a najúčinnejšieho systému kontrol na zabezpečenie spoľahlivého a efektívneho hospodárenia s prostriedkami, za ktoré zodpovedajú. Výročné správy o činnosti predstavujú hlavné prostriedky, ktorými plnia svoju povinnosť zodpovedať sa za svoje riadenie ľudských a finančných zdrojov, za ktoré nesú zodpovednosť. V nich podávajú správy o plnení svojich úloh[1] a dokumentujú akékoľvek otázky vyplývajúce z ich hospodárenia, na ktoré treba upozorniť kolégium. Každá výročná správa o činnosti obsahuje podpísané vyhlásenie hospodáriaceho subjektu, v ktorom generálny riaditeľ alebo vedúci útvaru vo svojej úlohe povoľujúceho úradníka vymenovaného delegovaním poskytuje uistenie, pokiaľ ide o pravdivý a verný obraz správy a pokiaľ ide o zákonnosť a regulárnosť, ako aj riadne finančné hospodárenie so všetkými finančnými transakciami v jeho/jej zodpovednosti, ako aj za nevynechanie dôležitých informácií. V prípade potreby obsahuje vyhlásenie výhrady týkajúce sa vymedzených oblastí príjmov a výdavkov. V 1. časti výročnej správy o činnosti poskytuje povoľujúci úradník vymenovaný delegovaním na základe informácií dostupných v čase podávania správ každoročné informácie o pokroku dosiahnutom pri plnení politických cieľov stanovených v pláne hospodárenia. Tieto informácie zahŕňajú vstupy, výstupy, predbežné výsledky a dlhodobé vplyvy. Treba rozlišovať medzi zodpovednosťou Komisie za podávanie správ o pokroku pri plnení politických cieľov a zodpovednosťou za ich dosiahnutie. Oddelenia Komisie sú zodpovedné za plnenie rozpočtu a riadenie finančných programov, pričom musia náležite zohľadniť spôsob hospodárenia. Zatiaľ čo Komisia má zabezpečiť, aby tieto finančné programy viedli k požadovaným účinkom v praxi, spoluzákonodarcovia, orgány členských štátov a viacero ďalších subjektov na vnútroštátnej, regionálnej či miestnej úrovni majú takisto vplyv na dosahovanie výsledkov a vplyvov. Politické výsledky (alebo neúspechy) vyplývajúce z iniciatív oddelení Komisie navyše ovplyvňujú mnohé vonkajšie faktory (sociálne, demografické, hospodárske alebo environmentálne), nad ktorými nemajú generálni riaditelia vôbec žiadnu kontrolu. Na zabezpečenie toho, aby vyhlásenia hospodáriaceho subjektu vo výročných správach o činnosti boli úplne v súlade s jej finančnou zodpovednosťou za plnenie rozpočtu EÚ, Komisia potvrdzuje, že by mali byť zamerané na hospodárenie a finančné záležitosti. V každej výročnej správe o činnosti sa jasne potvrdzuje, že zodpovední komisári boli pred konečným podpísaním vyhlásenia hospodáriaceho subjektu informovaní o hlavných aspektoch správy vrátane akýchkoľvek výhrad, ktoré povoľujúci úradníci vymenovaní delegovaním zamýšľajú podať. Táto správa bola prijatá po diskusii v kolégiu 11. júna 2014. Komisia prijatím tejto súhrnnej správy, ktorá vychádza z uistení a výhrad zaznamenaných generálnymi riaditeľmi a vedúcimi útvarov v ich výročných správach o činnosti, prijíma všeobecnú politickú zodpovednosť za hospodárenie s rozpočtom EÚ. Komisia v správe identifikuje aj najdôležitejšie otázky v oblasti hospodárenia, ktorým je potrebné prioritne venovať pozornosť, a kroky, ktoré je potrebné prijať na riešenie zistených nedostatkov. Komisia okrem tohto súhrnu výsledkov v oblasti riadenia predloží aj súhrn výsledkov dosiahnutých výdavkovými programami. Vykoná tak vo výročnej hodnotiacej správe o financiách Únie založenej na získaných výsledkoch, čo sa požaduje v článku 318 Zmluvy o fungovaní Európskej únie (ďalej len „hodnotiaca správa podľa článku 318“). Súhrnná správa a hodnotiaca správa podľa článku 318 slúžia na osobitné účely a predstavujú východiskový bod pre postup udelenia absolutória za plnenie rozpočtu. Pre všeobecnú verejnosť je na webovej lokalite Europa dostupných mnoho ďalších informácií. Zainteresované strany, ktoré požadujú podrobnejšie rozpočtové informácie, si môžu pozrieť správu Komisie o rozpočtovom a finančnom hospodárení[2]. Občania, ktorí si želajú všeobecnejšie informácie o výsledkoch stratégie Európa 2020, nájdu správy o náležitých hlavných iniciatívach a jednotlivých výdavkových programoch[3] na príslušných webových lokalitách. Komisia nariaďuje svojim oddeleniam, aby na zefektívnenie podávania správ zabezpečili dostupnosť náležitých, aktualizovaných informácií prispôsobených potrebám rôznych používateľov a určili správy, ktoré sú neaktuálne alebo zbytočné. 3. 2 Posilnenie rámca Komisie na riadenie výkonnosti Ex ante určenie cieľov a ukazovateľov výdavkových programov a nevýdavkových činností v plánoch hospodárenia a meranie ex post a hodnotenie výsledkov a podávanie správ o nich predstavujú základné prvky rámca Komisie na riadenie výkonnosti. Toto porovnávanie umožnilo zvýšenie objektivity rámca výkonnosti. Komisia na základe svojho záväzku v súhrnnej správe za rok 2012 pracuje na posilnení svojho rámca výkonnosti. Tento významný posun dôrazu umožní poskytnúť dôkazy o výsledkoch a vplyvoch činností EÚ v strednodobom až dlhodobom meradle. Komisia uplatňuje postupný prístup. Po prvé, zabezpečila, aby právne základy výdavkových programov na obdobie rokov 2014 – 2020 zahŕňali súdržnejší rámec na monitorovanie, hodnotenie ich výkonnosti a podávanie správ o výkonnosti. Po druhé, rámce sa začlenili do plánov hospodárenia generálnych riaditeľstiev na rok 2014 a počnúc výročnými správami o činnosti za rok 2014 a ďalším vydaním hodnotiacej správy podľa článku 318 budú slúžiť ako základ na podávanie správ o výsledkoch. Po tretie, Komisia sa zaviazala zlepšiť rámec výkonnosti pre nevýdavkové činnosti[4], počnúc plánmi hospodárenia na rok 2015. Útvar pre vnútorný audit (IAS) okrem toho vykonáva viacero auditov výkonnosti ako súčasť svojho strategického plánu auditu na obdobie rokov 2013 – 2015. IAS vykonal v roku 2013 dvanásť auditov s prevládajúcim zameraním sa na otázky týkajúce sa výkonnosti. V priebehu auditov začali vychádzať najavo určité spoločné zistenia, najmä v súvislosti so systémami merania výkonnosti, riadenia ľudských zdrojov a riadenia projektov IT a bezpečnosti IT. Podrobnejšie informácie o auditoch výkonnosti poskytne orgán udeľujúci absolutórium v rámci správy o vnútorných auditoch požadovanej v článku 99 ods. 5 nariadenia o rozpočtových pravidlách. Komisia považuje tiež osobitné správy Európskeho dvora audítorov za veľmi cenný nástroj na ďalší rozvoj svojho systému riadenia výkonnosti v rôznych politických oblastiach. 2.1 Požiadavky na výkonnosť vo viacročnom finančnom rámci na obdobie rokov 2014 – 2020 V priebehu roka 2013 a na začiatku roka 2014 sa prvky monitorovania, hodnotenia a podávania správ zriadené v právnych základoch programov vo viacročnom finančnom rámci (VFR) na obdobie rokov 2014 – 2020 ďalej rozpracovali do viacerých vykonávacích a delegovaných aktov a v prípade európskych štrukturálnych a investičných fondov (EŠIF) sa začlenili do dohôd o partnerstve s členskými štátmi a do operačných programov. Okrem toho sa do fondov EŠIF začlenili finančné stimuly vo forme výkonnostnej rezervy (pozri oddiel 2.6). Všetky rámce výkonnosti pre programy a prostriedky na obdobie rokov 2014 – 2020 sú v súlade so zásadami týkajúcimi sa výkonnosti stanovenými v nariadení o rozpočtových pravidlách. Obsahujú presné a podrobné informácie o pridanej hodnote finančných intervencií v období rokov 2014 – 2020 a o ich význame pre strategické ciele Komisie, ciele odvetvovej politiky EÚ a osobitné ciele, ako aj kvantitatívne a kvalitatívne ukazovatele na meranie ich plnenia. Je dôležité pripomenúť, že spoluzákonodarcovia[5] sa intenzívne podieľali na stanovení cieľov programu a ukazovateľov výkonnosti. 2.2 Plány hospodárenia Oddelenia Komisie v poslednom štvrťroku 2013 a na začiatku roku 2014 začlenili hlavné prvky rámcov výkonnosti pre nové výdavkové programy do plánov hospodárenia na rok 2014. Tieto prvky sa skladajú z cieľov a ukazovateľov a tiež z ustanovení o monitorovaní, hodnotení a podávaní správ v právnych základoch programov. Osobitná pozornosť sa venovala stanoveniu náležitých základných referenčných hodnôt a dostatočne ambicióznych a realistických medzníkov a cieľov. Oddelenia Komisie v náležitých prípadoch a so zreteľom na časový posun medzi vykonávaním výdavkových programov a ich očakávanými výsledkami stanovili ďalšie vnútorné ukazovatele, aby mohli vo svojich výročných správach o činnosti zmysluplne preukázať, že programy smerujú k realizácii očakávaných výsledkov. Generálne riaditeľstvá zodpovedné za riadenie programu ďalej opísali intervenčnú logiku jednotlivých programov a prostriedkov (t. j. spojenia medzi použitými zdrojmi, dosiahnutými výsledkami a stanovenými cieľmi). V tejto súvislosti tiež vysvetlili, ako ich vlastné plánované činnosti a výsledky majú prispieť k dosiahnutiu cieľov programov. Ústredné útvary podporili vypracovanie plánov hospodárenia na rok 2014, najmä organizovaním špecializovaných stretnutí zameraných na partnerské hodnotenie. Treba poznamenať, že v niekoľkých prípadoch sa ciele v plánoch hospodárenia generálnych riaditeľstiev týkali sociálnych problémov, ktoré sa riešia rôznymi spôsobmi vrátane finančnej intervencie, koordinácie politiky, regulačných opatrení a presadzovania práva organizovaných na rôznych úrovniach vlády. Oddelenie príspevkov generálnych riaditeľstiev k dosiahnutiu týchto cieľov od vplyvu vonkajších faktorov a účasti ďalších subjektov je veľmi ťažké. Oddelenia Komisie sú však v každom prípade zodpovedné za monitorovanie plnenia politických cieľov Komisie a hlavných politických priorít so zameraním sa na zmeny, ktoré ovplyvňujú životy občanov EÚ. Komisia víta vylepšenia plánov hospodárenia pre výdavkové činnosti s cieľom primerane zohľadniť rámce výkonnosti pre výdavkové programy na obdobie rokov 2014 – 2020. Nariaďuje svojim ústredným útvarom, aby vypracovali potrebné usmernenie aj na posilnenie merania výkonnosti a podávanie správ pre nevýdavkové činnosti, ako sú tvorba právnych predpisov, monitorovanie a presadzovanie, rozvoj a koordinácia politiky a administratívne podporné činnosti. Cieľom by malo byť zameranie sa na výsledky (výkonnosť politiky) a súčasne preukázať rozsah, v akom vlastná intervencia Komisie (jej výkonnosť) ovplyvnila ich dosahovanie alebo k nemu prispela. 2.3 Výročné správy o činnosti Výročné správy o činnosti sa stali dôležitým zdrojom informácií, najmä pre Európsky dvor audítorov a orgán udeľujúci absolutórium. Povoľujúci úradníci vymenovaní delegovaním v priebehu uplynulých rokov prehĺbili podávanie svojich správ o tom, ako využívajú finančné a ľudské zdroje, ktoré im boli pridelené na plnenie politických cieľov stanovených kolégiom, a o tom, ako politiky vytvorili pridanú hodnotu pre spoločnosť EÚ. Komisia sa domnieva, že v posledných rokoch dosiahla okrem podávania správ o výsledkoch v oblasti riadenia značný pokrok aj pri podávaní správ o výsledkoch v oblasti politiky a že výročné správy o činnostiach jej generálnych riaditeľstiev obsahujú mnoho užitočných informácií o politických cieľoch, dosiahnutých výsledkoch a ich vplyve na spoločnosť. Výročné správy o činnosti za rok 2014 a následná hodnotiaca správa podľa článku 318 budú obsahovať prvé prvky podávania správ o pokroku dosiahnutom pri plnení cieľov programov nového VFR, aj keď vo vzťahu k veľmi skorému stupňu vykonávania programov. Okrem viacerých úprav štruktúry výročných správ o činnosti (pozri oddiel 3.2) sa prijali viaceré opatrenia na zabezpečenie jasnejšieho zamerania sa na výkonnosť: - začlenenie príkladov snáh o zvýšenie účinnosti a hospodárnosti riadenia, - začlenenie vyčerpávajúcejších informácií o výkonnosti z rôznych zdrojov, napr. hodnotenia, štúdie, audity a posúdenia vplyvov, - začlenenie reprezentatívnych vzoriek preukazujúcich pridanú hodnotu programov EÚ a - lepšie zladenie plánov hospodárenia s výročnými správami o činnosti (napr. používaním rovnakých vzorov na podávanie správ o cieľoch a ukazovateľoch v obidvoch prípadoch). Komisia nariaďuje ústredným útvarom, aby stavali na týchto skúsenostiach a zlepšili dokumenty strategického plánovania a programovania, aby v priebehu času, ako budú dostupné informácie, bola k dispozícii silnejšia a komplexnejšia analýza miery, v akej výdavky EÚ prispeli k dosahovaniu všeobecných politických cieľov. Ústredné útvary by mali preskúmať, či by sa mali vypracovať špecializovanejšie správy alebo či možno na tento účel vylepšiť existujúce nástroje podávania správ. Ústredné útvary overili súlad výročných správ o činnosti so stálymi pokynmi. Ťažkosti, ktoré mali viaceré oddelenia Komisie pri dodržiavaní pokynov, poukazujú na potrebu ďalších usmernení a pomoci od ústredných útvarov, pokiaľ ide o podávanie správ o výkonnosti. Napríklad menej ako polovica generálnych riaditeľstiev znázornila výročnú správu o činnosti pomocou vhodných príkladov konkrétnych výsledkov výdavkových programov. Príklady iniciatív na zlepšenie účinnosti a hospodárnosti operácií uviedlo 80 % z nich, kvalita príkladov sa však líšila. Komisia nariaďuje ústredným útvarom, aby vyvinuli individuálnejší prístup (napr. podľa skupín útvarov) k podávaniu správ o výkonnosti vo výročných správach o činnosti za rok 2014, najmä na lepšie preukázanie zodpovednosti Komisie pri plnení politických cieľov a na podávanie správ o iniciatívach na zvýšenie účinnosti a hospodárnosti operácií. 2.4 Hodnotiaca správa (článok 318 ZFEÚ), hodnotenie výsledkov financovania EÚ za celú Komisiu Komisia v júni 2013 tretíkrát podala správu[6] o svojom hodnotení financií EÚ na základe dosiahnutých výsledkov. V tejto správe, ktorá sa požaduje podľa článku 318 ZFEÚ, sa usiluje o poskytnutie prehľadu pokroku dosiahnutom pri vykonávaní programov a vplyvu a výsledkov dosiahnutých vďaka finančným prostriedkom EÚ. Správa sa vzťahuje na programy EÚ vo všetkých politických oblastiach s výdavkami VFR. Okrem výsledkov hodnotenia boli uvedené ďalšie informácie týkajúce sa výkonnosti. Komisia neustále pracuje na zlepšovaní podávania týchto správ. Začlenenie správy podľa článku 318 do cyklu strategického plánovania a programovania si vyžaduje, že táto správa musí byť založená na informáciách o hodnotení vo výročných správach o činnosti, čo si zas vyžaduje väčšie zameranie sa na hodnotenia v 1. časti výročných správ o činnosti. Týmto začlenením sa tiež zabezpečí, aby ukazovatele a ciele výkonnosti boli v súlade s ukazovateľmi a cieľmi výkonnosti v ostatných dokumentoch strategického plánovania a programovania. Rôzne hodnotenia poskytli užitočné informácie o politických výsledkoch opísaných v týchto správach. Nie všetky hodnotenia však slúžia priamo na účel výročných správ o činnosti, keďže napríklad časový rámec, na ktorý sa vzťahujú, nemusí zodpovedať danému roku. Komisia nariaďuje svojim útvarom, aby s cieľom zlepšiť podávanie správ o výkonnosti v hodnotiacej správe posilnili aspekty týkajúce sa výkonnosti (t. j. výsledky a účinky) svojho monitorovania a svojich hodnotení. 2.5 Podávanie správ o stratégii Európa 2020 a o pridanej hodnote rozpočtu EÚ Komisia prijala viacero opatrení na dokázanie významu kvality výdavkov a pridanej hodnoty rozpočtu EÚ. Predložila napríklad komplexnú správu o pridanej hodnote výdavkov EÚ na podporenie svojich návrhov novej generácie programov v novom VFR[7]. Okrem toho všetky právne návrhy nového výdavkového programu alebo fondu obsahovali posúdenie jeho pridanej hodnoty a príspevku k stratégii Európa 2020. 2.6 Prideľovanie rozpočtových prostriedkov členskými štátmi a výkonnostná rezerva Novo vytvorený mechanizmus výkonnostnej rezervy v rámci EŠIF pomôže v novom VFR ďalej stimulovať plnenie cieľov. Výkonnostná rezerva predstavuje 6 % celkových rozpočtových prostriedkov pre cieľ investície pre rast a zamestnanosť, Európsky poľnohospodársky fond pre rozvoj vidieka (EPFRV) a opatrenia zdieľaného hospodárenia v oblasti námornej a rybárskej politiky. Členské štáty a regióny budú musieť vopred oznámiť, aké ciele chcú s dostupnými zdrojmi dosiahnuť, a presne určiť, ako budú merať pokrok. Patrí k tomu pravidelné monitorovanie a následné sledovanie toho, ako sa využívajú finančné zdroje. Rezerva sa vyčlení len na programy a priority, ktoré sa v konečnom preskúmaní výkonnosti, ktoré Komisia vykoná v roku 2019, posúdia ako programy a priority, ktoré dosiahli svoje medzníky. Umožní to výraznejšie zameranie sa na výkonnosť a dosahovanie cieľov stratégie EÚ pre inteligentný, udržateľný a inkluzívny rast a cieľov špecifických pre jednotlivé fondy. 4. 3 Zlepšovanie kvality výročných správ o činnosti 3.1 Posúdenie Európskym dvorom audítorov Dvor audítorov vo svojej výročnej správe za rok 2012 preskúmal výročné správy o činnosti za rok 2012. Vo všeobecnosti sa jeho hlavné pripomienky týkajú potreby jednotnejšieho prístupu k určovaniu rozsahu a ku kvantifikácii výhrad, najmä pokiaľ ide o sumu v riziku a zvyškovú chybovosť. Komisia vynaložila odvtedy osobitné úsilie na vymedzenie (pozri prílohu 2) a odhadnutie (pozri oddiel 4.1) sumy v riziku, a to konzistentne a porovnateľne pre všetky generálne riaditeľstvá. 3.2 Revízia štruktúry výročných správ o činnosti Štruktúra výročných správ o činnosti za rok 2013 sa výrazne revidovala s cieľom pomôcť povoľujúcim úradníkom vymenovaným delegovaním splniť požiadavky na podávanie správ vyplývajúce z nového nariadenia o rozpočtových pravidlách a reagovať na viacero odporúčaní auditu. Správy v poslednom desaťročí dokázali, že sú užitočné pre interné, ako aj externé zainteresované strany. Komisia v dôsledku toho dostáva pravidelné požiadavky o začlenenie ďalších údajov a informácií. Revidované pokyny podľa možnosti reagujú na tieto požiadavky, pričom treba vyjasniť, že správy sú správami o hospodárení pre kolégium, a ako také musia obsahovať závery týkajúce sa hospodárenia o plnení politických a operačných cieľov, o fungovaní systémov vnútorných kontrol a, pokiaľ ide o finančné hospodárenie, informácie o tom, či povoľujúci úradník vymenovaný delegovaním má primeranú istotu, že zdroje pridelené činnostiam sa použili na ich zamýšľaný účel a v súlade so zásadami riadneho finančného hospodárenia. Informácie posudzované v správe musia byť relevantné na podporenie týchto záverov. Pri revidovaní pokynov sa veľké úsilie vynaložilo na zabezpečenie toho, aby správy obsahovali len relevantné informácie, a na zlepšenie zrozumiteľnosti a konzistentnosti medzi generálnymi riaditeľstvami. Cieľ je zabezpečiť dodržiavanie, stručnosť, zrozumiteľnosť a konzistentnosť, a zároveň znížiť záťaž spojenú s podávaním správ. Pokyny sa dôkladne preskúmali, aby sa vylúčili požiadavky, ktoré nie sú nevyhnutné. V dôsledku toho sa teraz jasnejšie rozlišuje medzi povinnými požiadavkami a usmernením. Správy sú štruktúrované v troch úrovniach so zvyšujúcim sa stupňom podrobností, aby boli splnené rôznorodé potreby jednotlivých používateľov informácií: 1. zhrnutie, v ktorom sa stručne a zrozumiteľne pre neodborného čitateľa uvádzajú hlavné politické výsledky a závery o hospodárení týkajúce sa kontrol a stupňa spoľahlivosti; 2. text správy s prvkami, ktoré sú podkladom záverov v zhrnutí, a 3. prílohy obsahujúce podrobnejšie (technické) informácie. Používanie vzoru s navrhnutými úvodnými odsekmi viedlo k výrazne väčšej zrozumiteľnosti a porovnateľnosti medzi generálnymi riaditeľstvami. Zhrnutia sa preukázali ako mimoriadne užitočné na získanie jednoducho dostupných, základných informácií o všetkých generálnych riaditeľstvách. Komisia nariaďuje svojim útvarom, aby prijali opatrenia na zachovanie primeranej úrovne transparentnosti, a zároveň zachovávali prijateľnú dĺžku výročných správ o činnosti. Ústredným útvarom sa ďalej nariaďuje, aby ich podporovali a určili najlepšie postupy. 3.3 Posilnený proces partnerského hodnotenia Ústredné útvary v ustavičnom úsilí o ďalšie vylepšovanie pracujú od skorej fázy, aby podporovali generálne riaditeľstvá pri vypracúvaní výročných správ o činnosti. Diskutujú s nimi o hlavných otázkach a v prípade potreby poskytujú usmernenie. Partnerské hodnotenia sa ukázali byť účinnou platformou na výmenu názorov o tom, ako formulovať prierezové otázky a riešiť nedostatky. Útvar pre vnútorný audit sa takisto aktívne zapájal do týchto diskusií a poskytoval včasnú spätnú väzbu o návrhoch výročných správ o činnosti. 3.4 Nákladová efektívnosť kontrol Revidované nariadenie o rozpočtových pravidlách[8] obsahuje nové ustanovenia, na základe ktorých sa od povoľujúcich úradníkov vymenovaných delegovaním požaduje, že pri zriaďovaní systémov vnútorných kontrol[9] (článok 66 ods. 2 nariadenia o rozpočtových pravidlách) a určovaní pravidelnosti a intenzity kontrol (článok 49 pravidiel uplatňovania nariadenia o rozpočtových pravidlách) musia zohľadniť riziká a nákladovú efektívnosť. Povoľujúci úradníci vymenovaní delegovaním musia teraz vo výročnej správe o činnosti uviesť aj celkové náklady a prínosy kontrol (článok 66 ods. 9 nariadenia o rozpočtových pravidlách). Hlavný účel hodnotenia nákladovej efektívnosti kontrol je podporiť prijímanie riadiacich rozhodnutí týkajúcich sa štruktúry systémov kontrol a prideľovania súvisiacich zdrojov. Stratégiami a systémami kontrol by sa mala zabezpečiť vyššia intenzita a pravidelnosť kontrol v rizikovejších oblastiach a to, aby sa kontrolami konzistentne pridávala hodnota. Ústredný finančný útvar Komisie pomáhal povoľujúcim úradníkom vymenovaným delegovaním v celej Komisii vypracovať rizikovo diferencovaný prístup ku kontrole. Na podporu využívania tohto prístupu účinným spôsobom zriadil pracovné skupiny a poskytol usmernenie k revízii stratégií vnútorných kontrol, vzory a príklady, ako vymedziť a vypočítať potrebné ukazovatele nákladovej efektívnosti pre štyri hlavné druhy výdavkov a spôsoby hospodárenia. Všetky výročné správy o činnosti obsahujú stratégie kontrol podľa navrhnutej štruktúry, aby bolo možné: - určiť priamu súvislosť medzi rizikami a kontrolami, - identifikovať kritériá na prispôsobenie pravidelnosti a intenzity kontrol rizikám a - vypracovať ukazovatele na posúdenie účinnosti a efektívnosti kontrol. Treba však ešte pracovať na lepšom využívaní týchto informácií na prispôsobenie intenzity a pravidelnosti kontrol rizikám. Jasné sú výrazné nedostatky, pokiaľ ide o určovanie ukazovateľov pre účinnosť kontrol. Dôvodom je najmä nedostatočná systematická registrácia výsledkov kontrol a ťažkosti pri odhadovaní prínosov kontrol. Komisia víta úsilie o preskúmanie stratégií vnútorných kontrol s cieľom zabezpečiť, aby boli kontroly účinné a nákladovo efektívne. Jej útvary by mali naďalej prispôsobovať intenzitu kontrol rizikám, s ktorými sa stretávajú, pričom náležite zohľadnia ich vplyv na plnenie politických cieľov. Ďalej nariaďuje svojmu generálnemu riaditeľovi pre rozpočet, aby pokračoval vo vypracúvaní ďalších usmernení a zároveň určil obmedzený počet ukazovateľov nákladovej efektívnosti, ktoré bude možné použiť v celej Komisii, a presnejšie vymedzil metodiku, ktorá sa má použiť na ich výpočet. 5. 4 Istota získaná prostredníctvom výročných správ o činnosti a výhrady zo strany generálnych riaditeľov Komisia po preskúmaní výročných správ o činnosti a najmä vyhlásení povoľujúcich úradníkov vymenovaných delegovaním konštatuje, že všetky poskytujú primeranú istotu, pokiaľ ide o použitie zdrojov na účely, na ktoré boli určené, dodržiavanie zásad riadneho finančného hospodárenia a skutočnosť, že použité kontrolné postupy poskytujú potrebné záruky v súvislosti so zákonnosťou a regulárnosťou príslušných operácií. 4.1 Počet výhrad a suma v riziku Počet výhrad vo výročných správach o činnosti klesol z 29 v roku 2012 na 21 v roku 2013. Objavili sa tri[10] nové výhrady a jedenásť výhrad bolo stiahnutých[11]. Štyri výhrady sa týkali ochrany dobrej povesti a zvyšných sedemnásť sa týkalo zákonnosti a regulárnosti finančných operácií. Počet výhrad nie je ukazovateľ počtu alebo rozsahu problémov, s ktorými sa útvary stretávajú, keďže jeden problém môže ovplyvňovať programy riadené viacerými útvarmi a môže viesť k vydaniu neúmerne vysokého počtu výhrad[12]. Navyše povahu a rozsah príslušných príčin alebo obmedzení možno málokedy porovnávať. Keďže stiahnuté výhrady sa týkali výdavkových činností s nižšími finančnými objemami, nižší počet výhrad sa neprejavil v znížení rozsahu alebo sumy v riziku[13]. Naopak, rozsah a finančná expozícia výhrad sa v roku 2013 zvýšili. Povoľujúci úradníci vymenovaní delegovaním identifikovali hlavné dôvody svojich výhrad a určili nápravné opatrenia na ich riešenie. V prílohe 1 k tejto správe sa uvádza kvantifikovaný prehľad výhrad a v tejto tabuľke sa uvádza suma v riziku (3 807 miliónov EUR) pre časť výdavkov, ktorých sa týkali výhrady (rozsah 129 149 miliónov EUR). Tabuľka. Výhrady za rok 2013 – rozsah a suma v riziku (v miliónoch EUR)[14] Oblasť || Výdavky spolu || Rozsah || Suma v riziku Poľnohospodárstvo || 58 227 || 58 051 || 1 888 Súdržnosť || 58 912 || 57 723 || 1 506 Medzisúčet zdieľané hospodárenie || 117 139 || 115 774 || 3 394 || || || Vonkajšia pomoc || 6 383 || 3 768 || 126 Výskum || 11 539 || 6 291 || 180 Iné vnútorné politiky || 4 217 || 354 || 8 Administratívne výdavky || 5 488 || 0 || 0 Medzisúčet priame/nepriame hospodárenie || 27 626 || 10 412 || 314 Rozpočet EÚ spolu || 144 766 || 126 186 || 3 708 Európsky rozvojový fond || 2 963 || 2 963 || 99 Spolu || 147 729 || 129 149 || 3 807 Finančné výhrady sa predkladajú, keď suma v riziku presiahne prah významnosti vo výške 2 %. Zvyšok výdavkov, ktorý nie je zahrnutý v tomto rozsahu, však nemusí byť automaticky bez nedodržania predpisov. Suma v riziku týchto výdavkov bez výhrad však v žiadnom prípade nebude vyššia ako 2 %, a preto v roku 2013 predstavuje maximálne 372 miliónov[15] EUR. Komisia je preto presvedčená, že maximálna celková suma v riziku pre všetky výdavky v roku 2013 (rozpočet EÚ a ERF) vrátane súm v riziku pre výdavky s výhradou a aj pre výdavky bez výhrad je menšia ako 4 179 miliónov EUR (3 807 miliónov EUR + 372 miliónov EUR), čo zodpovedá 2,8 %[16] všetkých hradených výdavkov. Komisia v roku 2013 v súlade s nariadením o rozpočtových pravidlách a so sektorovými pravidlami vykonala finančné opravy a vymáhania vo výške 3 362 miliónov EUR, čo predstavuje 2,3 % platieb z rozpočtu EÚ. Pokles oproti roku 2012 (4 419 miliónov EUR) je zapríčinený významným prípadom (ktorý predstavoval 49 % celkovej sumy finančných opráv vykonaných v roku 2012) týkajúcim sa vykonania finančnej opravy v roku 2012 vo výške 1,8 miliardy EUR v súvislosti s programami Kohézneho fondu v Španielsku v období rokov 2000 – 2006. Vyplývajúce zníženie finančných opráv vykonaných v roku 2013o 34 % (z 3 742 miliónov EUR na 2 472 miliónov EUR) len čiastočne vynahradilo zvýšenie súm vymožených v roku 2013 o 31 % (zo 678 miliónov EUR na 890 miliónov EUR). Z viacročného charakteru kontrol a auditov navrhnutých v súlade s článkom 59 nariadenia o rozpočtových pravidlách vrátane následných kontrol Komisiou a členskými štátmi vyplýva, že sa musia používať kumulatívne číselné údaje, aby bolo zabezpečené zmysluplnejšie vyjadrenie významu a účinnosti nápravných mechanizmov uplatnených Komisiou a členskými štátmi a ich vplyvu na zvyšnú sumu v riziku. Tieto ukazovatele jasne dokazujú zvyšujúci sa trend finančného vplyvu nápravnej kapacity systémov dohľadu a kontrol Komisie za posledných päť rokov. Celková suma finančných opráv a vymáhaní v roku 2013 (3 362 miliónov EUR) presahuje o 632 miliónov EUR priemernú sumu za obdobie rokov 2009 – 2013 (2 730 miliónov EUR). Priemerná suma finančných opráv a vymáhaní za obdobie rokov 2009 – 2013 predstavovala 2,13 % priemernej sumy platieb z rozpočtu EÚ, pričom za obdobie rokov 2009 – 2012 predstavuje 2,07 %. 4.2 Príjmy Obavy týkajúce sa spoľahlivosti vyhlásení belgických orgánov o tradičných vlastných zdrojoch sa riešili prostredníctvom vylepšených vnútorných kontrol. Generálny riaditeľ pre rozpočet mohol v dôsledku toho stiahnuť výhradu týkajúcu sa nedostatočnej istoty spoľahlivosti belgického systému zúčtovania a účtovania. 4.3 Administratívne výdavky GR pre ľudské zdroje a bezpečnosť vznieslo výhradu na ochranu dobrej povesti na základe zistení Európskeho dvora audítorov o účtovnej závierke európskych škôl za rok 2012 a zistenia nezrovnalostí spojených s možnými podvodmi v súvislosti s jednou zo škôl. GR pre ľudské zdroje a bezpečnosť už v existujúcom riadiacom rámci prijalo opatrenia, ako napríklad pretrvávajúce vyžadovanie bezodkladného vykonávania odporúčaní Dvora audítorov a IAS, najmä pokiaľ ide o nový účtovný systém (SAP). Okrem toho využije príležitosť revízie nariadenia o rozpočtových pravidlách európskych škôl na navrhnutie spôsobu, ako prerobiť účtovný systém európskych škôl. Komisia nariaďuje GR pre ľudské zdroje a bezpečnosť, aby pomohlo posilniť kontrolné postupy a zlepšilo celkové kontrolné prostredie v európskych školách tým, že bude prostredníctvom Rady guvernérov naďalej vyžadovať, aby školy prijímali potrebné rozhodnutia a opatrenia. Školy musia dodržiavať odporúčania Európskeho dvora audítorov a Útvaru pre vnútorný audit, hlavne pokiaľ ide o nový účtovný systém. 4.4 Poľnohospodárstvo a rozvoj vidieka, životné prostredie, rybárstvo a zdravie Generálny riaditeľ pre poľnohospodárstvo a rozvoj vidieka vydal novú výhradu týkajúcu sa trhových opatrení financovaných z Európskeho poľnohospodárskeho záručného fondu (EPZF) pre rôzne schémy pomoci v deviatich členských štátoch (Česká republika, Španielsko, Francúzsko, Taliansko, Holandsko, Rakúsko, Poľsko, Švédsko a Spojené kráľovstvo). Suma v riziku zodpovedá 7,43 % vyplatených výdavkov. Komisia v prípade väčšiny dotknutých opatrení identifikovala nedostatky v priebehu kontrol na mieste. V ostatných prípadoch (organizácia výrobcov v Holandsku a školské mliečne programy vo Francúzsku a v Švédsku) bola výhrada vznesená na základe vysokej miery chybovosti, ktorú nahlásila platobná agentúra alebo certifikačný orgán. Vo všetkých prípadoch už boli určené a členským štátom oznámené potrebné nápravné opatrenia. Generálny riaditeľ zachoval svoju výhradu týkajúcu sa priamych platieb z EPZF pre 20 platobných agentúr v šiestich členských štátoch [Španielsko (15), Francúzsko, Spojené kráľovstvo (Anglicko), Grécko, Maďarsko a Portugalsko]. Suma v riziku zodpovedá 2,34 % vyplatených výdavkov. Keďže nedostatky zistila samotná Komisia, boli už určené nápravné opatrenia, ktoré boli oznámené členským štátom. Generálny riaditeľ zachoval svoju výhradu týkajúcu sa výdavkov z Európskeho poľnohospodárskeho fondu pre rozvoj vidieka (EPFRV) v súvislosti s 31 platobnými agentúrami v 19 členských štátoch [Belgicko, Bulharsko, Dánsko, Nemecko (2), Írsko, Grécko, Španielsko (6), Francúzsko (2), Taliansko (5), Cyprus, Luxembursko, Maďarsko, Holandsko, Poľsko, Portugalsko, Rumunsko, Fínsko, Švédsko a Spojené kráľovstvo (2)]. Suma v riziku zodpovedá 5,12 % vyplatených výdavkov. Keďže nedostatky zistila samotná Komisia, boli už určené nápravné opatrenia, ktoré sa oznámili členským štátom. Generálny riaditeľ vydal tiež novú výhradu týkajúcu sa výdavkov v Turecku z nástroja predvstupovej pomoci pre rozvoj vidieka (IPARD). Suma v riziku zodpovedá 5,46 % celkových výdavkov z IPARD. Generálna riaditeľka pre námorné záležitosti a rybárstvo zachovala svoju výhradu týkajúcu sa systémov riadenia a kontrol Európskeho fondu pre rybné hospodárstvo (oprávnenosť deklarovaných výdavkov pre šesť členských štátov – Česká republika, Dánsko, Španielsko, Fínsko, Holandsko a Spojené kráľovstvo). Platby v súvislosti so šiestimi dotknutými programami boli alebo budú prerušené. Pre všetky prípady sa vypracuje akčný plán so špecifikovanými opatreniami, ktoré sa prijmú na nápravu nedostatkov spôsobujúcich vysoké miery chybovosti, a príslušnými harmonogramami. Platby budú obnovené až po dostatočnom napravení týchto nedostatkov. Suma v riziku týchto šiestich programov s vysokými mierami chybovosti predstavuje spolu len 1,91 % celkových platieb z Európskeho fondu pre rybné hospodárstvo. 4.5 Regionálna politika, energia a doprava Generálny riaditeľ pre regionálnu a mestskú politiku zachoval dve výhrady. Hlavná výhrada sa týka systémov riadenia a kontroly Európskeho fondu regionálneho rozvoja (EFRR)/Kohézneho fondu na obdobie rokov 2007 – 2013/nástroja predvstupovej pomoci (IPA) v roku 2013 pre 68 operačných programov v 15 členských štátoch (Belgicko, Bulharsko, Česká republika, Nemecko, Estónsko, Španielsko, Taliansko, Maďarsko, Malta, Holandsko, Rakúsko, Poľsko, Slovinsko, Slovensko a Spojené kráľovstvo), piatich európskych programov územnej spolupráce a dvoch programov IPA. Suma v riziku zodpovedá 2,66 % platieb z EFRR/Kohézneho fondu a IPA v roku 2013. Druhá výhrada sa týka systémov riadenia a kontroly EFRR/Kohézneho fondu na obdobie rokov 2000 – 2006 v roku 2013 pre päť operačných programov v Taliansku a Írsku a pre Kohézny fond (odvetvie dopravy) v Poľsku a Rumunsku, v roku 2013 však neboli ovplyvnené žiadne konečné platby. V jednotlivých prípadoch boli prijaté alebo naplánované špecifické opatrenia vrátane: - varovných listov na zamedzenie podania žiadostí o platby týkajúcich sa neoprávnených výdavkov, - pozastavenia platobných lehôt, - začatia postupov opráv, keď sa Komisia domnieva, že vnútroštátne orgány nevykonali dostatočné kontroly pred ukončením projektov, - doplňujúcich usmernení a podpory pre vnútroštátne orgány, - partnerských hodnotení auditov na kontrolu schopnosti vnútroštátnych audítorov plniť si svoje povinnosti, - aktualizácie plánu auditu a nepretržitého zameriavania sa na audity založené na hodnotení rizík a - monitorovania vykonávania dohodnutých akčných plánov nápravy po prerušení/pozastavení platieb. Pokiaľ ide o programové obdobie rokov 2000 – 2006, vo všetkých prípadoch sa prijali alebo sa naplánovali špecifické opatrenia vrátane: - začatia postupu finančných opráv ako súčasť procesu ukončovania a - požiadania orgánov o vykonanie ďalších kontrol pred ukončením projektov. 4.6 Zamestnanosť a sociálne záležitosti Generálny riaditeľ pre zamestnanosť, sociálne záležitosti a začlenenie zachoval dve výhrady týkajúce sa závažných nedostatkov v kľúčových aspektoch systémov riadenia a kontroly pre identifikované operačné programy. Hlavná výhrada je finančná výhrada pre Európsky sociálny fond (ESF) na obdobie rokov 2007 – 2013 v roku 2013 pre 36 operačných programov v 11 členských štátoch (Belgicko, Česká republika, Nemecko, Írsko, Španielsko, Francúzsko, Taliansko, Poľsko, Rumunsko, Slovensko a Spojené kráľovstvo). Suma v riziku pre výhradu na obdobie rokov 2007 – 2013 zodpovedá 2,4 % platieb pre ESF v roku 2013. Druhá výhrada sa týka výhrady na ochranu dobrej povesti pre ESF na obdobie rokov 2000 – 2006 v roku 2013 pre šesť operačných programov v štyroch členských štátoch (Francúzsko, Taliansko, Švédsko a Spojené kráľovstvo). Pokiaľ ide o programové obdobie rokov 2000 – 2006, neexistuje žiadne finančné riziko, keďže konečné platby sa vykonajú až po vyriešení všetkých otázok a dosiahnutí dohody s príslušnými členskými štátmi o úrovni finančnej opravy, ktorá sa uplatní. Komisia prijala alebo plánuje prijať špecifické opatrenia pre všetky predmetné programy, aby získala istotu, že sa vykonali požadované nápravné opatrenia. Okrem toho, že Komisia vykonávala prísnu politiku prerušení a pozastavení platieb na ochranu prostriedkov EÚ, v rámci rokovaní o dohodách o partnerstve a operačných programoch na programové obdobie rokov 2014 – 2020 aktívne podporovala prínosy vyplývajúce z používania možností zjednodušených nákladov pre ESF. Keďže Španielsko stále zodpovedá za tretinu operačných programov s výhradou, v úzkej spolupráci so španielskymi orgánmi sa vypracuje osobitný cielený akčný plán na vyriešenie identifikovaných konkrétnych problémov. GR pre zamestnanosť, sociálne záležitosti a začlenenie bude tiež pozorne sledovať, ako Rumunsko vykonáva opatrenia, ktoré požaduje na zlepšenie systému riadenia a kontroly. 4.7 Vonkajšie vzťahy, rozvojová pomoc a rozširovanie Generálny riaditeľ pre rozvoj a spoluprácu – EuropeAid zachoval svoju všeobecnú výhradu, t. j. výhradu týkajúcu sa všetkých činností a riadiacich cyklov, keďže celková zvyšková chybovosť, pokiaľ ide o zákonnosť a regulárnosť príslušných transakcií, dosiahla v roku 2013 výšku 3,35 %. Na základe výhrady z roku 2012 bol vypracovaný akčný plán. Tento akčný plán sa už vykonáva a rieši sa ním aj opakujúca sa výhrada. 4.8 Výskum a ďalšie vnútorné politiky Tretina výhrad vo výročných správach o činnosti za rok 2013 sa týka siedmeho rámcového programu v oblasti výskumu (RP7). Dôvodom je skutočnosť, že program sa vykonáva prostredníctvom šiestich rôznych generálnych riaditeľstiev a dvoch výkonných agentúr. Keďže zistená miera chybovosti zo spoločnej reprezentatívnej kontrolovanej vzorky bola na konci roku 2013 vo výške 4,14 %, všetci príslušní povoľujúci úradníci vymenovaní delegovaním zachovali svoju výhradu. Jedine Výkonná agentúra Európskej rady pre výskum (ERCEA) a Výkonná agentúra pre výskum (REA) tak neurobili pre dve špecifické podskupiny (projekty Myšlienky a Ľudia), ktoré majú iné profily príjemcov a jednoduchšie postupy udeľovania grantov, čo viedlo k podpriemerným mieram chybovosti pre program. Riaditeľ REA vzniesol výhradu týkajúcu sa osobitnej skupiny malých a stredných podnikov (projekty pre MSP), pretože sa domnieva, že zvyšková chybovosť môže byť až 14 %, čo je zapríčinené pomerne vyšším rizikovým profilom. Opatrenia zamerané na zjednodušenie, ktoré sa zaviedli v roku 2011, mali pozitívny vplyv na mieru chybovosti. Komisia sa však domnieva, že možnosti na zjednodušenie pravidiel sú v prípade RP7 vyčerpané. Komisia nariaďuje útvarom riadiacim siedmy rámcový program v oblasti výskumu, aby zachovali opatrenia na zníženie chýb, napr. prostredníctvom pretrvávajúceho úsilia o poskytovanie usmernení a spätnej väzby účastníkom a osvedčujúcim audítorom s cieľom zamedziť výskytu chýb. Malo by sa pokračovať v kontrolnej a audítorskej práci, pričom je potrebné nájsť rovnováhu medzi zákonnosťou a regulárnosťou a ostatnými cieľmi, ako sú atraktívnosť a úspech výskumnej politiky EÚ, medzinárodná konkurencieschopnosť, vedecká excelentnosť, podpora účasti malých a stredných podnikov a obmedzovanie nákladov na kontroly. Výkonná agentúra pre vzdelávanie, audiovizuálny sektor a kultúru (EACEA) zachovala svoju výhradu týkajúcu sa programu celoživotného vzdelávania (PCV), keďže zvyšková chybovosť (3,04 %) je stále väčšia ako 2 %. Agentúra analyzuje najčastejšie chyby a v prípade potreby prijíma ďalšie opatrenia, pričom berie do úvahy náklady a prínosy akýchkoľvek nápravných opatrení. Povinným používaním osvedčení o audite príjemcami spoločne s lepšou komunikáciou o finančných záväzkoch by sa malo umožniť dosiahnutie prahovej hodnoty významnosti vo výške 2 %, pokiaľ ide o projekty záväzne schválené v poslednom roku súčasného programového obdobia, čiže v roku 2013. Na základe odhadov riaditeľa EACEA však miera chybovosti pre celý program celoživotného vzdelávania na obdobie rokov 2007 – 2013 spôsobí výhradu na najmenej pár rokov. Generálny riaditeľ pre oblasť klímy zachoval svoju výhradu na ochranu dobrej povesti týkajúcu sa zvyšných významných bezpečnostných nedostatkov zistených v registri systému obchodovania s emisiami EÚ (EÚ ETS). Po organizovaných kybernetických útokoch na niektoré vnútroštátne registre v období od novembra 2010 do januára 2011 a po krádeži značného počtu kvót boli v príslušných bezpečnostných opatreniach zistené významné a systémové nedostatky. Jeden prevádzkovateľ podal pre krádež kvót Európskemu súdnemu dvoru sťažnosť na Komisiu. Viedlo to k zapísaniu podmieneného záväzku vo výške 16,2 milióna EUR do účtovnej závierky GR pre oblasť klímy. Súdne konanie prebieha. V rokoch 2012 a 2013 sa nevyskytli žiadne bezpečnostné incidenty, Komisia ale naďalej zvyšuje úroveň bezpečnosti. Bezpečnostná správa, ktorú na konci januára 2013 spoločne vydali GR pre oblasť klímy a GR pre informatiku, obsahuje akčný plán, v ktorom sa navrhuje päť ďalších bezpečnostných opatrení na spoločné riešenie šiestich identifikovaných podnikateľských rizík. Včasné a úspešné spustenie akčného plánu do roku 2015 poskytne primerané uistenie, že zvyškové riziko prípadného kybernetického útoku bolo znížené na prijateľne nízku úroveň. Generálna riaditeľka pre zdravie a spotrebiteľov zachovala svoju výhradu týkajúcu sa presnosti žiadostí členských štátov o preplatenie nákladov (zvyšková chybovosť 2,3 % v roku 2013) v rámci programov eradikácie ochorení zvierat a monitorovania v oblasti potravín a krmív. GR už prijalo viacero zmierňujúcich opatrení na zníženie miery chybovosti v tejto oblasti. V rozhodnutí Komisie o veterinárnych programoch sa počnúc 1. januárom 2011 zaviedlo presnejšie a reštriktívnejšie vymedzenie oprávnených výdavkov. Používanie jednotkových nákladov v programoch na roky 2012 a 2013 pomôže znížiť chyby v žiadostiach o preplatenie nákladov. Kumulatívny účinok všetkých opatrení by mal ďalej znížiť mieru chybovosti, pravdepodobne pod prah 2 %. 6. 5 Istota získaná prostredníctvom práce Útvaru pre vnútorný audit Výbor pre pokrok v oblasti auditu (APC) informuje kolégium o otázkach súvisiacich s auditom vrátane otázok s korporačným rozmerom. V správe o vnútornom audite[17] za rok 2013 sa opísal pokrok dosiahnutý pri vykonávaní audítorských odporúčaní IAS. Do konca roku 2013 sa vykonalo 79 % odporúčaní prijatých v období rokov 2009 – 2013. Pokiaľ ide o odporúčania vydané v období rokov 2009 – 2013 označené ako veľmi dôležité alebo kritické, o viac ako šesť mesiacov (na základe lehoty v počiatočnom akčnom pláne) meškalo vykonávanie len desiatich (2,3 %) odporúčaní označených ako veľmi dôležitých. Meškalo tiež vykonávanie troch odporúčaní označených ako veľmi dôležitých vydaných pred rokom 2009. Žiadne odporúčanie označené ako kritické nie je nevybavené. Výbor pre pokrok v oblasti auditu bol pravidelne informovaný o prípadoch, keď vykonávanie odporúčaní označených ako kritických alebo veľmi dôležitých meškalo o viac ako šesť mesiacov. Nadväzujúcou prácou IAS sa potvrdilo, že odporúčania sa vo všeobecnosti vykonávajú uspokojivo a systémy kontrol v kontrolovaných útvaroch sa zlepšujú. IAS uzatvoril 96 % odporúčaní sledovaných v tomto období. Vnútorný audítor Komisie predložil celkové stanovisko založené najmä na jeho práci a na práci útvarov vnútorného auditu, ktoré sa zameriavalo na finančné hospodárenie. Záverom stanoviska bolo, že Komisia zriadila riadiace postupy, postupy riadenia rizík a postupy vnútorných kontrol, ktoré ako celok poskytujú dostatočnú istotu, pokiaľ ide o plnenie jej finančných cieľov. Celkové stanovisko je s výhradami, ako ich vyjadrili povoľujúci úradníci vymenovaní delegovaním vo svojich výročných správach o činnosti. Vnútorný audítor pridal ešte odsek o zdôraznení skutočnosti, v ktorom poukázal na tri otázky, ktoré si vyžadujú osobitnú pozornosť: 1. pokiaľ ide o podávanie správ o nákladovej efektívnosti kontrol vo výročných správach o činnosti (pozri oddiel 0), navrhuje ďalšie vylepšenie usmernení, aby útvary jasnejšie preukázali, že kontroly sú efektívne a primerané a že nedostatočné zdroje sa používajú cielene a racionálne; 2. uznáva pokrok dosiahnutý v tom, ako sa vo výročných správach o činnosti formulujú a popisujú zvyškové chybovosti, najmä v súvislosti so štrukturálnymi fondmi, výskumom, poľnohospodárstvom a rozvojom vidieka; považuje za veľmi dôležité, aby GR naďalej dokazovali, že zvyškové chybovosti sú spoľahlivé a riadne podložené; keď sa používajú informácie od členských štátov o mierach chybovosti a finančných úpravách, GR by mali svojou kontrolnou a audítorskou prácou vykonať všetky zodpovedajúce kroky na overenie ich presnosti; na záver musia zabezpečiť nekompromisné uplatňovanie svojich vlastných nápravných opatrení; a 3. audity práce Výkonnej agentúry pre konkurencieschopnosť a inovácie (EACI)[18] a REA, ktoré v roku 2013 uskutočnil IAS, zdôraznili významné zistenia, pokiaľ ide o stratégie a systémy kontrol, a načrtli príslušné opatrenia, ktoré sa majú prijať. Viacročný finančný rámec na obdobie rokov 2014 – 2020 bude zahŕňať delegovanie väčšieho počtu úloh na výkonné agentúry. Z rastúcich operačných rozpočtov a povinností agentúr vyplýva povinnosť, že musia primerane posilniť svoje systémy vnútorných kontrol, aby mohli plniť budúce úlohy a plne sa venovať riziku chýb príslušných transakcií. Pokiaľ ide o schopnosť nápravy viacročných systémov dohľadu a kontrol, vnútorný audítor Komisie uvádza, že možno opodstatnene predpokladať, že na platby vykonané v roku 2013 sa bude vzťahovať porovnateľná priemerná ročná úroveň finančných opráv a vymáhaní ako v posledných štyroch rokoch. Odhaduje sa teda, že finančné opravy a vymáhania budú dostatočne veľké na to, aby v priebehu času chránili rozpočet ako celok. Orgánu udeľujúcemu absolutórium sa v súlade s článkom 99 ods. 5 revidovaného nariadenia o rozpočtových pravidlách zašle súhrnná správa o práci vnútorného audítora. 7. 6 Otázka zdieľaného hospodárenia Členské štáty majú v rámci zdieľaného hospodárenia povinnosť zriadiť a viesť spoľahlivé systémy riadenia a kontrol. Podľa článku 317 ZFEÚ a nového nariadenia o rozpočtových pravidlách znamená zdieľané hospodárenie aj spoločnú zodpovednosť Komisie a členských štátov. Podľa výročnej správy Európskeho dvora audítorov za rok 2012 mohli vnútroštátne orgány zistiť a napraviť približne dve tretiny chýb. 6.1 Orgány členských štátov by mali maximálne využívať všetky dostupné nástroje na zamedzenie chybám a účinné plnenie svojich povinností a záväzkov pre všetky programy v zdieľanom hospodárení s cieľom chrániť rozpočet EÚ a odstrániť zvyšné nedostatky svojich systémov riadenia a kontrol. Budú potrebné ďalšie vnútroštátne opatrenia na nápravu najslabších článkov reťazca spoľahlivosti, t. j. kontroly nedostatočných systémov riadenia a kontrol na úrovni riadiacich/platobných orgánov a agentúr, ktoré vykonávajú neúčinné prvostupňové kontroly, čo vedie k nespoľahlivým výsledkom kontrol. Komisia posilní svoju úlohu dohľadu voči orgánom členských štátov na čo možno najúčinnejšie zabezpečenie toho, aby sa v budúcnosti nevyskytovali chyby a napravili sa výdavky z minulosti. Komisia bude preto naďalej vykonávať svoje cielené činnosti zamerané na budovanie kapacít. Okrem toho podporuje čo možno najväčšie používanie zjednodušených platieb, ktoré sú omnoho menej náchylné na chyby ako tradičné výdavkové mechanizmy. Komisia vyzýva členské štáty, aby preukázali svoje odhodlanie zvyšovať zodpovednosť a transparentnosť tým, že v prípade potreby posilnia kontrolné opatrenia, najmä pokiaľ ide o prvostupňové kontroly hospodárenia, pred osvedčením výdavkov Komisii, a tým, že na zníženie rizika chýb prijmú jasné pravidlá týkajúce sa oprávnenosti. Oprava neoprávnene vyplatených súm je dôležitým aspektom riadneho finančného hospodárenia. V roku 2013 pokračovali snahy o vykonávanie finančných opráv v potrebných prípadoch, zlepšovanie kvality údajov členských štátov o finančných opravách a vymáhaniach a podporovanie využívania najlepších postupov, aby sa zlepšili mechanizmy vymáhania na úrovni členských štátov a na úrovni EÚ. Pokiaľ ide o zdieľané hospodárenie, vo výročných správach o činnosti sa uvádzajú podrobné informácie o opravách, ktoré členské štáty vykonali a nahlásili Komisii, a posúdenia vnútroštátnych systémov kontrol. Členské štáty v oblasti politiky súdržnosti a aj v oblasti poľnohospodárskej politiky vykonávajú opravy vyplývajúce z ich audítorskej práce a z auditov EÚ. Za programové obdobie rokov 2007 – 2013 sa opravy vykazovali kumulatívne do 31. marca s ročným oneskorením, takže členské štáty podali v roku 2013 správy o svojich opravách v roku 2012. Okrem opráv vyplývajúcich z auditov EÚ zahŕňali tiež opravy a vymáhania vyplývajúce z ich vlastných auditov v celkovej hodnote 1 411 miliónov EUR. Povoľujúci úradníci vymenovaní delegovaním podali správy o najnovších údajoch známych v čase podpísania svojich výročných správ o činnosti.[19] 6.2 Komisia zintenzívni svoj rámec a stratégiu auditu, aby pomohla odstrániť zvyšné nedostatky systémov v členských štátoch, najmä nedostatky s najvyššími rizikovými profilmi, pokiaľ ide o vykonávanie programov EÚ. Európsky dvor audítorov zistil, že audítorské správy členských štátov, z ktorých vychádza analýza rizika Komisie, sú niekedy nespoľahlivé. Hoci väčšina audítorských správ členských štátov je spoľahlivá, Komisia sa na výsledky nespolieha bezvýhradne, ale vždy ich posúdi a vyvodí závery o stupni ich spoľahlivosti. Pokiaľ ide o oblasť poľnohospodárstva, Komisia zachová svoj prístup založený na hodnotení rizika, ale na obdobie rokov 2014 – 2020 sa posunie smerom k viacročnej stratégii auditu, aby lepšie vyvážila pokrytie rizík a zemepisné pokrytie. Nevynechá sa žiadny členský štát, ale niektoré členské štáty s vyšším rizikom budú kontrolované intenzívnejšie. Audity Komisie budú naďalej zamerané na kontroly platobných agentúr pred vyplatením konečných príjemcov. Členské štáty budú musieť vo všetkých prípadoch vážnych nedostatkov vypracovať a realizovať presné akčné plány nápravy a Komisia bude monitorovať ich vykonávanie. Tejto činnosti pre priame platby vrátane vylepšení systému identifikácie poľnohospodárskych parciel (LPIS) sa bude venovať nové oddelenie. Nevykonanie dostatočnej nápravy nedostatkov podľa akčného plánu bude mať za následok pozastavenie platieb. Nezávisle od toho (ako súčasť samostatného postupu overenia súladu) sa predpisujú čisté finančné opravy na ochranu rozpočtu EÚ. Certifikačné orgány musia v rámci reformy spoločnej poľnohospodárskej politiky (a ako sa stanovuje v revidovanom nariadení o rozpočtových pravidlách) počnúc žiadosťami z roku 2014 opätovne vykonať primárne kontroly reprezentatívnej vzorky transakcií na úrovni príjemcov a vydať stanovisko o zákonnosti a regulárnosti transakcií. GR pre poľnohospodárstvo a rozvoj vidieka bude kontrolovať spoľahlivosť tohto stanoviska a použije ho na potvrdenie svojej istoty a doladenie analýzy rizika zo svojich vlastných auditov na úrovni primárnych kontrol. Pokiaľ ide o politiku súdržnosti, viacročná stratégia auditu Komisie na obdobie rokov 2007 – 2013, ktorá sa ročne aktualizuje podľa hodnotenia rizika, sa skladá z dvoch hlavných zložiek: - overovanie (prostredníctvom opakovaného vykonania vnútroštátneho auditu na mieste, aj na úrovni príjemcov) miery, v akej sa môže spoľahnúť na prácu vnútroštátnych audítorských orgánov, ich vykázané výsledky auditu a miery chybovosti a - priamy audit programov alebo orgánov, posúdených ako programy alebo orgány, ktoré nedostatočne zmierňujú zistené vysoké riziká, vrátane auditov na mieste na úrovni príjemcov na potvrdenie výsledkov cielených systémových auditov. V novej stratégii jednotného auditu na obdobie rokov 2014 – 2020 sa premieta vylepšenie určitých aspektov ročného cyklu finančného hospodárenia a kontrol, ktorý sa najneskôr 15. februára každý rok končí predložením osvedčených účtovných závierok programov, vyhlásenia hospodáriaceho subjektu a ročného súhrnu, audítorského výroku o fungovaní systémov, zákonnosti a regulárnosti výdavkov a účtovných závierok a príslušnej správy o kontrole. GR pre regionálnu a mestskú politiku a GR pre zamestnanosť, sociálne záležitosti a začlenenie budú na základe svojich rozsiahlych auditov od roku 2009, v ktorých sa posudzoval stupeň spoľahlivosti najdôležitejších orgánov auditu (a ktoré pokrývali 96 % rozpočtových prostriedkov), naďalej monitorovať výkonnosť orgánov s cieľom zabezpečiť, aby pracovali podľa požadovaných noriem. Budú požadovať nápravný akčný plán pre pár orgánov auditu, ktoré nepracujú dobre, a budú im poskytovať usmernenia a spoločné metodické nástroje. Základným článkom reťazca spoľahlivosti sú prvostupňové kontroly výkazov výdavkov príjemcov, ktoré vykonávajú riadiace orgány/platobné agentúry. Komisia bude prostredníctvom svojich systémových auditov založených na hodnotení rizika (ktoré zahŕňajú kontroly príjemcov na mieste) overovať, či vnútroštátne orgány vykonávajú primerané kontroly. Sleduje svoje zistenia z auditov, pokým nemá istotu, že systémové nedostatky sa riešili a napravili, a predpíše finančné opravy na ochranu rozpočtu EÚ. 6.3 Komisia bude naďalej pozastavovať platby v prípade vážnych nedostatkov, ktoré príslušné členské štáty nevyriešia včas. Použije posilnený mechanizmus pozastavenia pre poľnohospodárstvo ako nástroj ex ante na ochranu rozpočtu EÚ pred nedostatkami systémov kontrol členských štátov. Útvary vykonávajúce transakcie v rámci zdieľaného hospodárenia podávali vo svojich výročných správach o činnosti správy o všetkých rozhodnutiach o prerušení/pozastavení vrátane príslušných operačných programov, dotknutých členských štátov, typov nedostatkov, hlavných skutočností, ktoré boli základom jednotlivých rozhodnutí, a vplyvu rozhodnutia na rozpočet. Tieto informácie predstavujú dôležitý rozmer primeraného stupňa spoľahlivosti a povinnosti zodpovedať sa. GR pôsobiace v rámci zdieľaného hospodárenia prijali v roku 2013 po zavedení nového nástroja prerušenia pre programové obdobie rokov 2007 – 2013 formálne rozhodnutia na prerušenie platobných lehôt v 265 prípadoch v celkovej hodnote 4 930 miliónov EUR. Kolégium prijalo v roku 2013 a v prvom štvrťroku 2014 tiež 17[20] rozhodnutí o pozastavení platieb týkajúcich sa programov na obdobie rokov 2007 – 2013. Platby nebudú pokračovať, pokým povoľujúci úradníci vymenovaní delegovaním nezískajú jasné audítorské dôkazy, že dôvody prerušenia a/alebo pozastavenia boli napravené, že sa vykonali potrebné finančné opravy a že neexistujú ďalšie riziká, pokiaľ ide o osvedčenie budúcich výdavkov Komisii. Tieto skúsenosti so zdieľaným hospodárením potvrdzujú účinnosť pozastavenia platieb ako stimulu pre členské štáty, aby prijímali vhodné nápravné opatrenia. 6.4 Komisia predpisuje členským štátom, ktoré nerealizujú spoľahlivé systémy, finančné opravy. Využije nástroj čistých finančných opráv. Komisia bola vo všeobecnosti v roku 2013 veľmi aktívna, pokiaľ ide o vymáhanie neoprávnených súm a finančné opravy. V oddiele 4.1 sa jasne uvádza, že primerane chráni rozpočet EÚ pred výdavkami vyplatenými v rozpore so zákonom. Viac informácií o týchto údajoch a mechanizmoch nápravy v uplatniteľných právnych predpisoch sa nachádza v poznámke č. 6 k účtovnej závierke za rok 2013 a v oznámení Komisie orgánu udeľujúcemu absolutórium a Dvoru audítorov každý september. V oznámení sa na žiadosť Európskeho parlamentu uvedie prehľad finančných opráv podľa členských štátov, údaje o čistých finančných opravách, ktoré vedú k prideleniu príjmov do rozpočtu EÚ, a výsledky nápravných prác členských štátov. Komisia bude naďalej pracovať s členskými štátmi, ktorých systémy auditu vykazujú trvalé a systémové nedostatky. Okrem toho využíva všetky dostupné nástroje na zabránenie chybám a ochranu rozpočtu EÚ. V oblasti poľnohospodárskej politiky vrátane rozvoja vidieka sa finančné opravy uplatňujú vždy, keď sa zistia neoprávnené výdavky. Teraz je tiež cieľom ďalej skrátiť čas potrebný na vykonanie rozhodnutia o čistej finančnej oprave. V súčasnosti trvá fáza podávania námietok a zmierovania príliš dlho. Rýchlejší postup[21] by mal viac motivovať členské štáty, aby sa nedostatkom vo svojich systémoch riadenia a kontrol venovali včas, je však potrebné zdôrazniť, že rozpočet EÚ je dobre chránený, aj keď sa opravy vykonávajú neskoro. Pokiaľ ide o EŠIF, novým ustanovením o čistých finančných opravách sa dopĺňajú existujúce opravné postupy, keď členský štát môže opätovne využiť prostriedky EÚ uvoľnené pre iné projekty alebo programy, ak súhlasí s opravou. Komisia však v prípade vážnych nedostatkov zistených po predložení ročných účtovných závierok uplatní opravy, ktorými sa znížia rozpočtové prostriedky členských štátov, a preto sa opravené sumy nebudú môcť opätovne využiť. V nariadení o spoločných ustanoveniach, ktoré sa vzťahuje na EŠIF, sa jasne stanovujú pravidlá[22] a podmienky uplatňovania opráv[23]. Komisia ich musí uplatňovať v prípade zistenia vážneho nedostatku. Komisia so zreteľom na potrebu námietkového konania s dotknutým členským štátom predpokladá, že opravy by sa mohli uplatniť do 10 až 12 mesiacov od oznámenia zistení. Komisia nariaďuje svojim útvarom, aby čo možno najskôr zabezpečili účinný systém na uplatňovanie čistých finančných opráv na základe predpisov pre nové programové obdobie od roku 2016 a aby prijali opatrenia na urýchlenie existujúceho postupu overovania súladu v poľnohospodárstve. 6.5 Komisia bude naďalej poskytovať užitočné štatistické údaje na uľahčenie dôkladnej analýzy výkonnosti členských štátov. Výročné správy o činnosti predstavujú pre orgán udeľujúci absolutórium veľmi cenný zdroj informácií, keďže je v nich transparentne opísané, ako Komisia plní svoju povinnosť zabezpečiť zákonnosť a regulárnosť politík zdieľaného hospodárenia na úrovni jednotlivých členských štátov a programov (pre politiku súdržnosti) alebo platobných agentúr (pre poľnohospodárstvo). Správy obsahujú odhady mier chybovosti a zvyškovej sumy v riziku rozčlenené podľa platobných agentúr/programov a podľa členských štátov. Orgánu udeľujúcemu absolutórium pomáhajú tiež podrobnejšie posúdiť situáciu, keďže poskytujú informácie o aktuálnom riziku potom, čo členské štáty a Komisia (pre čisté finančné opravy) vykonali nápravné opatrenia. Komisia v roku 2013 oznámila sumy vymožené prostredníctvom finančných opráv a vymáhaní v priebehu roka 2012. Informácie sa vzťahovali na preventívne a nápravné opatrenia a podľa možnosti na ich vplyv na zaistenie trvalého zlepšenia systémov riadenia a kontrol vyjadreného v mierach chybovosti. Treba tiež poznamenať, že zvyškové chybovosti vykazované útvarmi Komisie sa používajú na odhadnutie finančnej expozície a odlišujú sa od mier chybovosti vykazovaných Európskym dvorom audítorov. Hlavný dôvod toho je, že zohľadňujú účinok rôznych nápravných mechanizmov po ich skutočnom vykonaní. 8. 7 Prierezové otázky a riešenia 7.1 Normy vnútornej kontroly Komisia si všimla Prehľad o stave vnútornej kontroly, ktorý vypracoval generálny riaditeľ pre rozpočet, a je spokojná s pozitívnym vývojom, pokiaľ ide o operačné postupy. Komisia nariaďuje generálnemu riaditeľstvu pre rozpočet, aby pokračovalo vo svojom úsilí o zjednodušenie noriem vnútornej kontroly, ktoré zameria viac na účinnosť a efektívnosť, a aby ich príslušne revidovalo. 7.2 Vplyv poverených subjektov na reťazec spoľahlivosti Revidovaným nariadením o rozpočtových pravidlách sa zjednodušilo vymedzenie spôsobov a metód riadenia tým, že sa začlenili do spoločného logického rámca vrátane: - priameho hospodárenia, keď povoľujúci úradník vymenovaný delegovaním prevádza prostriedky EÚ v prospech príjemcov a zhotoviteľov, a - nepriameho hospodárenia alebo zdieľaného hospodárenia, keď sa prostriedky EÚ zverujú iným subjektom alebo členskému štátu, kým sa prevedú konečným príjemcom. V nariadení sa stanovuje aj možné vytvorenie nových typov delegovaných subjektov, ktorých povoľujúci úradníci vymenovaní delegovaním poveria úlohami plnenia rozpočtu na základe rôznych opatrení, ako sú napríklad: - krížové delegovania iným povoľujúcim úradníkom vymenovaným delegovaním, - prevádzkové rozpočty pre výkonné agentúry, - prostriedky pre spoločné podniky, - prostriedky pre dohody o príspevku EuropeAid s tretími krajinami, - finančné nástroje riadené Európskou investičnou bankou (EIB) a Európskym investičným fondom (EIF), - rozpočet plnený prostredníctvom vnútroštátnych agentúr a - mandáty s inými medzinárodnými organizáciami. V roku 2013 sa 22 útvarov Komisie spoliehalo na poverené subjekty, že im pomôžu plniť rozpočet prostredníctvom operácií v celkovej hodnote 6 572 miliónov EUR. Okrem jednej agentúry, Výkonnej agentúry pre transeurópsku dopravnú sieť, všetky skonštatovali, že mali dostatočné informácie na posúdenie stupňa spoľahlivosti. Komisia v súhrnnej správe za rok 2012 potvrdila, že vyhlásenie hospodáriaceho subjektu sa vzťahovalo na všetky zdroje pridelené jej GR bez ohľadu na použitý spôsob hospodárenia a bez ohľadu na to, či sa poverený subjekt podliehal samostatnému rozhodnutiu o udelení absolutória. Povoľujúci úradníci vymenovaní delegovaním by mali zabezpečiť primeraný dohľad, zohľadňovať akékoľvek negatívne výsledky kontrol či nedostatky systému kontrol a v prípade potreby vzniesť námietky. GR pre rozpočet poskytlo pokyny, vzory a usmernenia pre špecializovaný oddiel a prílohu vo výročných správach o činnosti, v ktorých útvary môžu podávať správy o svojom dohľade a budovaní istoty, pokiaľ ide o subjekty, ktorých ako materské GR poverili úlohami plnenia rozpočtu. Najmä GR pre hospodárske a finančné záležitosti uviedlo problémy týkajúce sa vykonávania usmernení so zreteľom na množstvo špecifických dohôd s poverenými subjektmi vyplývajúcich zo zmlúv uzavretých v priebehu viacerých rokov. Partnerskými hodnoteniami návrhov výročných správ o činnosti sa odhalil aj nedostatok v predpísanej stratégii kontroly. Nemožno ju plne uplatňovať v prípadoch, keď financovanie nekryje operačné výdavky, ale používa sa výhradne na financovanie administratívnych nákladov povereného subjektu. Komisia nariaďuje GR pre rozpočet, aby vypracovalo ďalšie osobitné usmernenie o najvýznamnejších stratégiách vnútorných kontrol pre externalizované riadenie a o najlepších postupoch pre dozorné kontroly materskými GR a o ich dokumentovaní. 7.3 Stratégia Komisie na boj proti podvodom (CAFS) V oznámení o stratégii Komisie pre boj proti podvodom[24] sa zdôraznilo, že je potrebné, aby GR a útvary posilnili svoje systémy vnútorných kontrol s cieľom zamerať sa na riziko podvodu. Jedno z hlavných opatrení bolo vypracovať a prijať vlastné stratégie proti podvodom do konca roku 2013. Dvanásť útvarov[25] už plne vykonáva svoje stratégie a ostatné uviedli predpokladaný dátum úplného vykonávania a uviedli chýbajúce opatrenia v miere, v akej ich možno zverejniť bez ohrozenia ich účinnosti. Nevykázalo sa žiadne nezmiernené zvyškové riziko. Vykázané kvantifikované ukazovatele tvorí hlavne počet podozrení z podvodu postúpených Európskemu úradu pre boj proti podvodom (OLAF) alebo vyšetrovaných týmto úradom. GR pre zamestnanosť, sociálne záležitosti a začlenenie a GR pre zdravie a spotrebiteľov predkladajú vo forme finančných ukazovateľov aj sumy týkajúce sa rizikovejších finančných operácií, ktoré sa intenzívne monitorujú. Na základe výročných správ o činnosti možno skonštatovať, že so zreteľom na vykonávanie stratégií útvarov proti podvodom a že hoci sa zatiaľ nevykonávajú všetky ich individuálne stratégie, neexistujú žiadne nezmiernené riziká, z ktorých by vyplývalo, že tento cieľ kontrol nie je dostatočne dosiahnutý. Opatrenia v tejto oblasti (napr. osobitná analýza rizík príjemcov, intenzívne monitorovanie vybraných projektov alebo dodávateľov, ďalšie opatrenia na zmiernenie rizík podvodu) už sú popísané v niektorých výročných správach o činnosti spoločne so špecifickými výsledkami opatrení proti podvodom prijatých v priebehu roka podávania správ a akýchkoľvek prvkov istoty, ktoré z nich možno vyvodiť. To sa bude robiť všeobecne vo všetkých správach za rok 2014. Komisia víta skutočnosť, že väčšina GR už dosiahla značný pokrok, pokiaľ ide o vypracovanie a vykonávanie ich stratégií proti podvodom. Nariaďuje svojim útvarom, aby naďalej začleňovali informácie o predchádzaní podvodom do svojho posúdenia systémov vnútorných kontrol. [1] Článok 66 nariadenia o rozpočtových pravidlách. [2] Táto správa obsahuje opis cieľov dosiahnutých za rok v súlade so zásadou riadneho finančného hospodárenia (článok 227 pravidiel uplatňovania nariadenia o rozpočtových pravidlách). Podľa článku 141 nariadenia o rozpočtových pravidlách všetky inštitúcie a subjekty konsolidovaných účtov vypracúvajú výročnú správu o rozpočtovom a finančnom hospodárení so svojimi administratívnymi výdavkami. Správa Komisie sa zaoberá operačnými výdavkami Európskej únie. [3] Ako napríklad ročný prieskum rastu, vnútroštátne reformné programy a portál venovaný stratégii Európa 2020 na adrese http://ec.europa.eu/europe2020. [4] Nevýdavkové činnosti označujú činnosti, ktoré okrem administratívnych výdavkov nemajú významnejší operačný rozpočet. [5] Komisia zhrnula výsledky legislatívneho procesu týkajúceho sa viacročného finančného rámca na obdobie rokov 2014 – 2020 v osobitnom oznámení s názvom „Konečná tabuľka hodnotenia pokroku v dosahovaní zjednodušenia VFR na obdobie rokov 2014 – 2020“, COM(2014) 114 final. [6] COM(2013) 461 final. [7] Správa o pridanej hodnote výdavkov EÚ [SEC(2011) 867]. [8] Revidované nariadenie o rozpočtových pravidlách nadobudlo platnosť v januári 2013. Nariadenie o rozpočtových pravidlách: nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1). Pravidlá uplatňovania: delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1). [9] V nariadení o rozpočtových pravidlách sa pojem „kontrola“ vymedzuje ako akékoľvek opatrenie prijaté s cieľom poskytnúť primerané uistenie, pokiaľ ide o dosiahnutie cieľov vnútornej kontroly. Znamená to všetko zahŕňajúce systémy vnútorných kontrol, ktoré pokrývajú všetky opatrenia hospodárenia s rozpočtovými prostriedkami, od určenia potrieb a cieľov, ktoré predchádza akémukoľvek právnemu záväzku, až po konečné rozhodnutia uzatvárajúce viacročné programy. [10] Najvýznamnejšia nová výhrada sa týka trhových opatrení Európskeho poľnohospodárskeho záručného fondu (EPZF) a druhá sa týka programu nástroja predvstupovej pomoci rozvoja vidieka (IPARD) (obidve GR pre poľnohospodárstvo a rozvoj vidieka). Tretia výhrada sa týka ochrany dobrej povesti a súvisí s otázkami zodpovednosti v európskych školách (GR pre ľudské zdroje a bezpečnosť). [11] Na stiahnutie výhrady boli povoľujúci úradníci vymenovaní delegovaním požiadaní, aby preukázali, že nedostatky sa účinne vyriešili. Predmetné stiahnuté výhrady: - štyri zvyšné výhrady týkajúce sa RP6 (GR pre výskum), - certifikované ekologické výrobky (GR pre poľnohospodárstvo a rozvoj vidieka), - finančný nástroj na usmerňovanie rybného hospodárstva (FIFG) (GR pre námorne záležitosti a rybárstvo), - Európsky energetický program pre oživenie (EEPO) (GR pre energetiku), - projekt Schengenského informačného systému druhej generácie (SIS II) (GR pre vnútorné záležitosti), - spoľahlivosť finančného výkazníctva Európskej vesmírnej agentúry (GR pre podnikanie a priemysel), - volebné pozorovateľské misie (Útvar pre nástroje zahraničnej politiky), a - výhrada týkajúca sa príjmov v súvislosti s tradičnými vlastnými zdrojmi (TVZ) (GR pre rozpočet). [12] Platí to najmä v oblasti výskumnej politiky, kde sa problémy týkajúce sa riadenia rámcových programov týkajú šiestich generálnych riaditeľstiev a dvoch výkonných agentúr. [13] Pojem sumy v riziku je vymedzený v prílohe 2. [14] Pokiaľ nie je uvedené inak, všetky čísla uvedené v tejto správe pochádzajú z predbežne konsolidovanej účtovnej závierky EÚ za rozpočtový rok 2013 a výročných správ o činnosti. V prípade nezrovnalostí sa používa údaj z predbežnej účtovnej závierky. Tieto prípady sú výslovne označené. [15] Suma 372 miliónov EUR zodpovedá 2 % rozdielu medzi 147 729 miliónmi EUR a 129 149 miliónmi EUR. [16] Chyby by sa nemali automaticky považovať za podvod. Chybami sa rozumie napr. nesprávne vyplnenie formuláru alebo nedodržanie riadneho postupu verejného obstarávania. Len malá časť chýb je spôsobená zámerne. Podvodom je úmyselné uvedenie nepresnosti, čo predstavuje trestný čin. Prípady podozrení zo spáchania podvodu sa systematicky zasielajú Európskemu úradu pre boj proti podvodom (OLAF). [17] Článok 99 ods. 3 nariadenia o rozpočtových pravidlách. [18] Následne premenovaná na Výkonnú agentúru pre malé a stredné podniky (EASME). [19] V prípade poľnohospodárstva sa informácie o finančných opravách a vymáhaniach týkajú roku správy. [20] O pätnástich pozastaveniach sa prijalo rozhodnutie v roku 2013 a o dvoch v prvom štvrťroku 2014. Šesť rozhodnutí sa týkalo EFRR a jedenásť ESF. [21] Viac informácií sa uvádza v bode 2.b. [22] Vážne nedostatky sa vymedzujú z hľadiska (ne)dodržiavania hlavných prvkov systémov riadenia a kontrol, ktoré sa podrobne posúdi podľa 18 hlavných požiadaviek pre všetky programové orgány. Medzi hlavné prvky posudzované na základe podrobných a úplných výsledkov auditu patrí: - vhodné oddelenie funkcií programových orgánov a dohľadu nad všetkými sprostredkovateľskými orgánmi zapojenými do systému riadenia a kontrol, - vhodný výber operácií a účinných overovaní riadiacimi orgánmi predovšetkým na zabránenie chybám, - účinné opatrenia proti podvodom, - vhodné postupy na vypracovanie žiadostí o platby a na osvedčenie úplnosti, presnosti a pravdivosti účtovných závierok Komisii a - účinné audity systémov, operácií a účtov. Nedostatočné dodržiavanie alebo nedodržiavanie jednej zo špecifikovaných hlavných požiadaviek navrhnutých v delegovanom akte alebo dvoch či viacerých hlavných požiadaviek bude mať automaticky za následok skonštatovanie Komisie, že existujú vážne nedostatky vedúce k čistým finančným opravám. [23] V delegovanom akte sa určia aj kritériá, ktoré Komisia použije na určenie úrovne paušálnej opravy (5 %, 10 %, 25 % alebo 100 %). Tie sa týkajú relatívnej miery vážneho nedostatku, jeho frekvencie a rozsahu a straty pre rozpočet Únie. V akte budú stanovené aj paušálne náklady, ktoré možno zvýšiť na ďalšiu úroveň v prípadoch opakovaných vážnych nedostatkov spôsobených tým, že programové orgány neprijali opatrenia potrebné na opravu systému po žiadostiach o finančnú opravu v predchádzajúcom rozpočtovom roku. [24] KOM(2011) 376 z 24.6.2011. [25] GR pre poľnohospodárstvo a rozvoj vidieka (AGRI), GR pre komunikačné siete, obsah a technológie (CNECT), GR pre zamestnanosť, sociálne záležitosti a začlenenie (EMPL), GR pre vnútorné veci (HOME), GR pre spravodlivosť (JUST), GR pre regionálnu politiku (REGIO) a Útvar pre nástroje zahraničnej politiky (FPI), Útvar pre vnútorný audit (IAS), Európsky úrad pre boj proti podvodom (OLAF), Právny servis (SJ), Kancelária poradcov v oblasti európskej politika (BEPA) a Výkonná agentúra pre vzdelávanie, audiovizuálny sektor a kultúru (EACEA).